
УВАЖАЕМИ ОБЩИНСКИ СЪВЕТНИЦИ,
На заседанието, проведено на 29.03.2016 г. отразено в Протокол №9, по т.52 от дневния ред  Общински съвет – Бургас разгледа докладна записка входирана от мен, относно Искане от Васил Ангелов Илчев – Председател УС на НЧ "Възраждане - 1927", кв. Рудник, гр. Бургас, във връзка с кандидатстване на повереното му читалищно заведение по Програма за Трансгранично сътрудничество България-Турция и взе следното решение:
„1. В собствен недвижим имот: НЧ „Възраждане – 1927“, находящо се в кв. Рудник, гр.Бургас, имот състоящ се от масивна двуетажна сграда в имот  представляващ  УПИ VI, кв. 36 по плана на кв. Рудник, предмет на безвъзмездно ползване, да бъде извършен ремонт за нуждите на проект по Програмата Интеррег за трансгранично сътрудничество България–Турция 2014-2020, съфинансирана по Инструмента за преприсъединителна помощ.
2. Да упълномощи Васил Ангелов  Илчев – Председател УС на НЧ „Възраждане – 1927“ да управлява и да се разпорежда с имота описан в т. 1 по време на изпълнение на по-горе посочения проект.“
Съгласно разпоредбата на чл.12, ал.3 от Закона за общинската собственост, имотите и вещите – общинска собственост, които не са необходими за нуждите на органите на общината или на юридически лица и звена на общинска бюджетна издръжка, могат да се предоставят безвъзмездно за управление на други юридически лица на бюджетна издръжка или на техни териториални структури. Предвидената в горната норма възможност да се предоставят безвъзмездно за управление имоти и вещи – общинска собственост на други юридически лица на бюджетна издръжка или на техни териториални структури е неприложима в конкретния случай, тъй като народните читалища не притежават качеството „юридическо лице на бюджетна издръжка“. Видно от нормативната уредба, народните читалища, регистрирани по реда на Закона за народните читалища (ЗНЧ), са юридически лица с нестопанска цел по смисъла на Закона за юридическите лица с нестопанска цел, със самостоятелен бюджет и самостоятелно управление. Действително народните читалища имат възможността да получават субсидии от държавния и общинските бюджети, но тази възможност е уредена като тяхно право, което те упражняват по собствено усмотрение (чл.9, ал.8 от ЗНЧ), като това е само един от предвидените в чл.21 от ЗНЧ източници за набиране на средства. Анализът на уредбата на глава четвърта от ЗНЧ – Имущество и финансиране, води до извода, че народните читалища са самоиздържащи се юридически лица с нестопанска цел, имащи право на държавно и общинско подпомагане за упражняване на дейността си, под формата на субсидии от бюджета.
Ето защо, предоставянето безвъзмездно за управление по реда на чл.12, ал.3 от ЗОС, на имот – публична общинска собственост на Васил Ангелов  Илчев – Председател УС на НЧ „Възраждане – 1927“ е незаконосъобразно, поради нарушение на материалния закон, тъй като читалището не е юридическо лице на бюджетна издръжка и не попада в приложното поле на тази норма.
Предвид гореизложеното, и на основание чл.21, ал.1, т.8 от Закона за местното самоуправление и местната администрация предлагам на Общински съвет да вземе следното: 



РЕШЕНИЕ:

	Отменя Решение на Общински съвет – Бургас, прието по т.52, в частта на подточка 2 от заседанието, проведено на 29.03.2016 г. отразено в  Протокол №9.

